|  |  |
| --- | --- |
|  *Визия за ОСП след 2020 г.* |  |

 **На 2 февруари 2017 г. Европейската комисия започна обществена консултация за бъдещето на Общата селскостопанска политика.** Модернизацията и опростяването на Общата селскостопанска политика (ОСП), която е една от най-старите политики на Европейския съюз, ще позволят по-добре да отговори на днешните социални, политически, екологични и икономически предизвикателства. Европейската комисия постави началото на първата фаза на модернизацията и опростяването на Общата селскостопанска политика (ОСП), като стартира [тримесечна обществена консултация](https://ec.europa.eu/agriculture/consultations/cap-modernising/2017_en). Получените отговори ще подпомогнат работата на Комисията при определянето на приоритетите в областта на селскостопанската политика в бъдеще. Модернизираната и опростена Обща селскостопанска политика ще отговори на ключовите предизвикателства, пред които са изправени земеделските и селските райони, като в същото време ще допринесе за изпълнението на приоритетите на политиката на Европейската комисия (особено за работните места и растежа), устойчивото развитие, насочения към резултатите бюджет, опростяването и субсидиарността. При обявяването на процеса на консултация комисарят на ЕС по въпросите на земеделието и развитието на селските райони Фил Хоган заяви: *„Днес правим следващите стъпки за модернизация и опростяване на Общата селскостопанска политика за 21-ви век. С тази обществена консултация, ние каним всички заинтересовани страни и тези, които се интересуват от бъдещето на прехраната и селското стопанство в Европа да участват в оформянето на политика за всички европейски граждани. Резултатите от обществената консултация пряко ще се използват в пътната карта за бъдещата Обща селскостопанска политика, обявена от председателя Юнкер през декември. Общата селскостопанска политика вече дава значителни ползи за всички европейски граждани по отношение на продоволствената сигурност, жизнеспособността на селските райони, околната среда в селските райони, както и по отношение на приноса към предизвикателствата, свързани с изменението на климата. Чрез разработването на пътна карта за бъдещето, аз съм убеден, че тя може да донесе дори още по-големи ползи. Но трябва да я доусъвършенстваме и отново да ѝ вдъхнем сили, и разбира се, да ѝ отделим подходящо финансиране.“* Обществената консултация ще продължи 12 седмици и ще даде възможност на фермерите, гражданите, организациите и всички други заинтересовани страни да изразят вижданията си за бъдещето на Общата селскостопанска политика. Резултатите от консултацията ще се използват от Комисията при изготвянето на съобщение, което трябва да излезе до края на 2017 г. и което ще съдържа заключения за текущите резултати от Общата селскостопанска политика, както и евентуални варианти на политиката за бъдещето, основани на надеждни данни. Резултатите от обществената консултация ще бъдат публикувани онлайн и ще бъдат представени от комисар Хоган на конференция в Брюксел през юли 2017 г. Въпросникът за обществена консултация е публикуван на следната интернет страница: <https://ec.europa.eu/agriculture/consultations/cap-modernising/2017_en> и отговорите на въпросите се очакват до 2 май 2017 г.